ველტყევის მონასტერი

ველტყევის მონასტერი — ნამონასტრალი რაჭაში, რაჭის საერისთავოს ერთ-ერთი მთავარი მონასტერი გვიანდელ შუა საუკუნეებში. წერილობით წყაროებში ველტყევის მონასტერი ზოგჯერ „რაჭის უდაბნოს“, „ნათლისმცემლის უდაბნოს“, „სხვავას მონასტრის“ და „სხვავას უდაბნოს“ სახელით არის მოხსენიებული.  

მდებარეობდა რაჭის ქედზე, ველტყევის მთაზე, სოფ. სხვავიდან სამხრეთით, დაახლ. 10 კმ-ზე. მონასტრის არსებობა აქ X-XI საუკუნეებიდან ივარაუდება. დაახლ. 1754 წელს როსტომ რაჭის ერისთავს ველტყევის ახალი ეკლესია აუგია, რასაც მოწმობს დასავლეთის შესასვლელის ლაპიდარული წარწერა (ამჟამად დაცულია ამბროლაურის სახვითი ხელოვნების მუზეუმში). გიორგი ბოჭორიძე (1920-იანი წლები) ეკლესიას ასე აღწერდა ეკლესიას: „იგი ერთნავიანი შენობაა 7 X 4,6 მ., დასავლეთით აქვს საქალებო. ნაგებია კლდის ქვისა და კირისაგან. ეკლესიას თაღი აქვს, სახურავი კი არა ხურავს...“   

მონასტრის ბერები ფიცრულ სენაკებში ცხოვრობდნენ. 1825 წელს მონასტრის ეზოში იდგა წინამძღვრის ხის სახლი ექვსი ხის სენაკით ბერებისათვის. ამ დროს აქ წინამძღვრიანად ექვსი ბერი იყო. მონასტერს 1825 წლისთვის ეკუთვნოდა 41 კომლი ყმა-გლეხი, ვენახები და სახნავ-სათესი მიწები რაჭის სხვადასხვა სოფელში. 1871 წელს ველტყევის მონასტერი გაუქმდა და საეკლესიო ნივთები ჭელიშის მონასტერში გადაიტანეს. XX საუკუნეში მონასტრის შენობა მთლიანად დაინგრა.   

ცნობილია ველტყევის მონასტრის რამდენიმე წინამძღვარი:

 იღუმენი ანტონი (აბაშიძე) — 1770–1806
 არქიმანდრიტი პანტელეიმონი — 1806–1841
 მღვდელმონაზონი იოტასი — 1841–1848
 არქიმანდრიტი ნიკოლოზი (ნიჟარაძე) — 1855–1861
 მღვდელმონაზონი მაკარი (ჯაფარიძე) — 1861–1871

 ლიტერატურა 

 გობეჯიშვილი ვ., რაჭის მონასტრები, თბ., 2006. — გვ. 34–37.

რესურსები ინტერნეტში
 ნოზაძე თ., ველტყევის წმიდა იოანე ნათლისმცემლის სახელობის მონასტერი, საზოგადოებრივ-რელიგიური ინტერნეტჟურნალი „ამბიონი“, 2013. 

კატეგორია:ამბროლაურის მუნიციპალიტეტის ტაძრები